Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 514

1. A tantermek, műhelyek kérdése a tanulásszervezés meghatározó eleme. Az új módszerekhez nehezen illeszkedik a normál tantermek padsora. A hagyományos berendezés esetén, még az alapvető kommunikáció is lehetetlen, hiszen a tanulók egymásnak háttal ülnek. Csoportmunkára, differenciálásra, projektekre ez a tantermi forma alkalmatlan. Ezért ajánljuk a normál tantermek átrendezését és kis tantermek bekapcsolását, ha erre lehetőség van. Jó lenne, ha rendelkezésre állnának a szaktanteremben nyitott polcokon a fontosabb enciklopédiák, kézikönyvek. Az audiovizuális technika kiegészítheti, illetve pótolhatja ennek egy részét. A könyveknek és az egyéb eszközöknek alkalmasnak kell lenni a csoportos, az egyéni és az önálló tanulás segítésére, tehát a tantermek berendezése döntő jelentőségű a tanulásszervezés szempontjából. Gondolnunk kell arra is, hogy a szakiskolai tanulók jelentős része csak az iskola által teremtett keretek között tud tanulni.

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes